Hele Møn var fra gammel tid av krongods, men i 1777 hadde den fransk-hollandske hugenottfamilien de la Calmette overtatt herregården Marienborg på den sydlige delen av øyen. Da Antoine Bosc de la Calmette (1752–1803) hadde fått en amtmannspost på Møn i 1783, kjøpte han den nordligste delen av Klinteskoven med Sømarkegaard samme år. Her ville han skape en eremitasje, et landsted, i tidens romantiske stil. Stedet ble oppkalt etter ektefellen Anna Catharina Elisabeth Iselin (1759–1805), kalt Lisa.